I den 28. serierunden ventet Rosenborg på hjemmebane, i en kamp som kunne bli avgjørende i medaljestriden. Vålerenga vant 1–0 og tok grep om bronseplassen. I den nest siste serierunden ble det uavgjort borte mot Viking, før Start ventet i serieavslutningen. Den siste serierunden ble utsatt fra 19. til 22. desember etter et koronasmittetilfelle i troppen til Odd. Det tok ikke lang tid før spenningen i medaljekampen var over i den siste serierunden, etter 30 minutter ledet Vålerenga 3–0 mot Start. Kampen endte til slutt med seier 4–0 og Vålerenga mottok sine første medaljer på ti år foran 200 tilskuere på Intility Arena.